Intel va investi aproximativ 100 de miliarde de dolari în patru state americane pentru a construi noi linii de producție și a extinde fabricile actuale, după ce a obținut 19,5 de miliarde de dolari în granturi și împrumuturi federale și speră să obțină alte 25 de miliarde din scutiri de taxe, scrie Reuters.
Ajutorul acordat de Casa Albă face parte din planul prin care SUA și-a propus să ajungă să producă 20% din cipurile de ultimă generație fabricate la nivel global, până în 2030.
Elementul central al planului de cheltuieli pe cinci ani al Intel este transformarea unor câmpuri pustii de lângă Columbus, Ohio, în ceea ce directorul general Pat Gelsinger a descris marți reporterilor ca fiind "cel mai mare sit de producție de cipuri AI din lume" începând chiar din 2027.
Ajutor al Casei ALbe pentru a contracara avansul Chinei în domeniu
Casa Albă a prezentat miercuri un pachet de ajutor şi subvenţii, în valoare de aproape 20 de miliarde de dolari, pentru a permite gigantului american de semiconductori Intel să mărească producţia acestor componente esenţiale.
Este cea mai mare sumă anunţată până în prezent de administraţia preşedintelui Joe Biden pentru a contracara puterea Chinei în această industrie crucială.
Preşedintele a decis să facă anunţul în timpul unei călătorii în Arizona, pentru a evidenţia măsurile adoptate în timpul mandatului său în statele care se aşteaptă să fie decisive în alegerile prezidenţiale din noiembrie.
Un nou succes în acest stat s-ar putea dovedi decisiv pentru actualul preşedinte, care încearcă să-i convingă pe alegătorii încă sceptici cu privire la performanţele sale economice, în pofida datelor pozitive recente privind creşterea economică, crearea de locuri de muncă, şomajul scăzut şi încetinirea inflaţiei.
"Departamentul de Comerţ a ajuns la un acord preliminar cu Intel pentru a oferi până la 8,5 miliarde de dolari în finanţare directă şi 11 miliarde de dolari în împrumuturi în temeiul "CHIPS and Science Act", a precizat Casa Albă într-un comunicat.
Această lege, care datează din vara anului 2022, prevede 52,7 miliarde de dolari pentru repornirea producţiei de semiconductori în Statele Unite.
Pachetul anunţat miercuri va sprijini "construirea şi extinderea infrastructurii Intel în Arizona, Ohio, New Mexico şi Oregon", a adăugat Casa Albă.
Obiectivul SUA: producerea a 20% din producția globală de cipuri
Datorită acestor investiţii, se anticipează crearea a aproape 30.000 de locuri de muncă directe şi "sprijinirea a zeci de mii de locuri de muncă indirecte".
Secretarul pentru comerţ, Gina Raimondo, a declarat presei, înainte de anunţul oficial, că Intel va investi echivalentul a peste 100 de miliarde de dolari.
Potrivit acesteia, suma reprezintă una dintre cele mai mari investiţii făcute vreodată în industria semiconductorilor din ţară și va aduce SUA mai aproape de obiectivul său de a produce 20% din cipurile de ultimă generaţie din lume până în 2030, a adăugat ea, menţionând că nivelul actual este zero.
"Depindem de un număr foarte mic de fabrici din Asia pentru toate microprocesoarele noastre cele mai sofisticate. Acest lucru este de neconceput şi inacceptabil", a spus oficialul.
"Este o problemă de securitate economică. Este o problemă de securitate naţională. Şi vom schimba asta", a spus ea.
Casa Albă a indicat că Intel intenţionează, de asemenea, să profite de un credit fiscal pentru investiţii de până la 25% din anumite cheltuieli, ceea ce ar putea creşte semnificativ sprijinul financiar pe care ar putea să-l primească de la guvernul SUA.
Acest beneficiu fiscal provine dintr-un alt act legislativ al administraţiei Biden, Legea privind Reducerea Inflaţiei (IRA), adoptată tot în 2022. Este un program amplu de tranziţie energetică şi reforme sociale.
"Investiţia Intel reprezintă o parte promiţătoare a unei schimbări majore în istoria SUA, odată cu revenirea producţiei de semiconductori în SUA pentru prima dată în patru decenii", a comentat Lael Brainard, principala consilieră pe probleme economice a lui Joe Biden, în aceeaşi intervenţie cu Gina Raimondo.
"Cu sprijinul CHIPS Act, investiţia de 100 de miliarde de dolari a Intel se încadrează în promisiunea preşedintelui Biden de a construi viitorul industriei semiconductorilor aici, în Statele Unite", a spus Lael Brainard, adăugând că vor fi create 10.000 de locuri de muncă în producţie şi 20.000 în construcţii.
****